**Anexa Nr. 1** la Planul de management pentru Aria de Protecție Specială Avifaunistică ROSPA0101 Stepa Saraiu-Horea

**REGULAMENTUL ARIEI DE PROTECȚIE SPECIALĂ AVIFAUNISTICĂ**

**ROSPA0101 STEPA SARAIU-HOREA**

**Capitolul 1. Înfiinţarea, scopul şi limitele sitului ROSPA0101 Stepa Saraiu-Horea**

**Art. 1.** Prezentul Regulament stabilește regulile care trebuie respectate în perimetrul sitului Natura 2000 ROSPA0101 Stepa Saraiu-Horea

**Art. 2.** Baza legală pentru prezentul Regulament este constituită din următoarele acte normative:

a) Ordonanța de urgență a Guvernului nr. 195/2005 privind protecția mediului, aprobată cu modificări și completări prin Legea nr 265/2006, cu modificările și completările ulterioare.

b) Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011 cu modificările și completările ulterioare.

c) Ordinul ministrului mediului și schimbărilor climatice nr. 1052/2014 privind aprobarea Metodologiei de atribuire în administrare și custodie a ariilor naturale protejate, cu modificările ulterioare.

d) Hotărârea Guvernului nr. 1284/2007 privind declararea ariilor de protecție specială avifaunistică ca parte integrantă a rețelei ecologice europene Natura 2000 în România, modificată și completată prin Hotărârea Guvernului nr. 971/2011.

e) Ordinul ministrului mediului și pădurilor nr. 3836/2012 privind aprobarea Metodologiei de avizare a tarifelor instituite de către administratorii/custozii ariilor naturale protejate pentru vizitarea ariilor naturale protejate, pentru analizarea documentațiilor și eliberarea de avize conform legii, pentru fotografiatul și filmatul în scop comercial.

f) Legea nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice.

g) Hotărârea Guvernului nr. 997/2016 privind organizarea și funcționarea Agenției Naționale pentru Arii Naturale Protejate și privind modificarea și completarea anexei nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului.

**Art. 3.** Obiectivul prezentului Regulament este de a stabili regulile necesare pentru conservarea, menținerea și, acolo unde este cazul, readucerea într-o stare de conservare favorabilă a speciilor de păsări și a habitatelor specifice, desemnate pentru protecția speciilor de păsări sălbatice, mai ales a celor prevăzute în anexele nr. 3 și 4 A din Ordonanța de urgență a Guvernului 57/2007, aprobată cu modificări și completări prin Legea nr. 49/2011, cu modificările și completările ulterioare.

**Art. 4.** Aria de Protecție Specială Avifaunistică ROSPA0101 Stepa Saraiu-Horea, denumită în continuare ROSPA0101 Stepa Saraiu-Horea, este arie naturală protejată de interes comunitar, categoria arie de protecție specială avifaunistică conform Directivei 79/409/CEE, desemnată prin Hotărârea Guvernului nr. 1284/2007, modificată și completată prin Hotărârea Guvernului nr. 971/2011.

**Art. 5.** Limita ROSPA0101 Stepa Saraiu-Horea a fost stabilită prin Hotărârea Guvernului nr. 1284/2007, modificată și completată prin Hotărârea Guvernului nr. 971/2011. Limitele sitului, în format vectorial - sistem de proiecție națională Stereo 1970 sunt prezentate pe pagina web a autorității publice centrale pentru protecția mediului.

**Art. 6.** Responsabilitatea managementului ariei naturale protejate ROSPA0101 Stepa Saraiu-Horea revine Agenției Naționale pentru Arii Naturale Protejate, denumită în continuare Administrator, în baza Legii nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice.

**Capitolul 2. Reglementarea activităţilor în situl ROSPA0101 Stepa Saraiu-Horea**

**Protecţia factorilor de mediu**

**Art. 7.** (1) Pentru protecția speciilor incluse în anexele Ordonanței de Urgență a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare, sunt interzise:

1. orice formă de recoltare, capturare, ucidere, distrugere sau vătămare;
2. perturbarea în cursul perioadei de reproducere, de creștere, de hibernare și de migrație;
3. distrugerea și/sau culegerea cuiburilor și ouălor din natură;
4. deteriorarea și/sau distrugerea locurilor de reproducere sau odihnă;
5. deținerea, transportul, comerțul său schimburile în orice scop fără autorizația autorității de mediu competente.

(2) Este interzisă strict abandonarea deșeurilor de orice fel în teritoriul sitului, pe caile de acces și în văile din sit. Pentru depozitarea deșeurilor vor fi folosite exclusiv rampele amenajate oficial de către autoritățile locale, în urma consultării Administratorului

(3) Deținătorii cu orice titlu a terenurilor din cuprinsul sitului au obligația de a asigura luarea măsurilor de salubrizare/curățare a terenurilor.

(4) Este strict interzisă distrugerea sau degradarea panourilor informative și indicatoare, precum și a plăcilor, stâlpilor sau a semnelor de marcaj.

(5) Este interzis spălatul vehiculelor, rufelor, recipienților, și a altor asemenea, precum și deversarea de detergenți în apele din perimetrul sitului.

(6) Este interzisă aprinderea focului pe teritoriul sitului în orice tip de habitat și teren cu excepţia locurilor special amenajate de către administratorii terenului.

(7) Este interzisa scaparea sau eliberarea păsărilor de apă domestice în habitate naturale în interiorul sitului.

(8) Este interzisă evacuarea apelor uzate pe suprafața zonelor umede în limitele sitului.

(9) Este interzisă drenarea și desecarea zonelor umede, lacurile și canalele din perimetrul sitului.

**Accesul şi circulaţia în sit**

**Art. 8.** (1) Accesul public cu mijloace motorizate este permis pe drumurile deschise circulaţiei publice. Circulaţia cu mijloace motorizate pe drumurile de exploatare agricole/forestiere este permisă numai proprietarilor/deţinătorilor de terenuri agricole sau păduri şi angajaţilor acestora.

(2) Este interzisă circulaţia cu mijloace motorizate pe păşuni, fâneţe și în păduri în afară drumurilor stabilite.

(3) Excepţiile de la restricţia de acces şi circulaţie cu mijloace motorizate vor fi: personalul Administratului, personalul silvic, personalul organelor statului cu competenţe pe teritoriu (poliţie, protecţia civilă, autorităţi de mediu, autorităţi de gospodărirea apelor, ambulanţă, etc.), personalul societăţilor comerciale care au activităţi autorizate pe teritoriul sitului, personalul împuternicit pentru patrulări/controale, personalul instituțiilor care desfășoară activități de cercetare în cazul în care aceste categorii sunt în exerciţiul funcţiunii, pe bază de delegaţie.

(4) Este interzisă practicarea de sporturi cu mijloace motorizate.

**Gospodărirea şi exploatarea pajiştilor**

**Art. 9.** (1) Gospodărirea terenurilor cu vegetație erbacee, încadrate prin Planul Urbanistic General în categoria pășuni sau fânețe se supune următoarelor reglementări, conform Ordonanței de Urgență a Guvernului nr. 34/2013 privind organizarea, administrarea și exploatarea pajiștilor permanente și pentru modificarea și completarea Legii fondului funciar nr. 18/1991, cu modificările și completările ulterioare:

* este interzisă schimbarea categoriei de folosință a terenurilor, fără aprobarea Administratorului; Sub orice formă este interzisă schimbarea de folosință a pajiștilor în terenuri arabile sau alte categorii.
* este interzisă drenarea și desecarea pajiștilor.
* este interzis aratul, discuitul și scarificarea pajiștilor primare sau terenurilor agricole necultivate mai mult de 5 ani, inclusiv pentru terenuri cu categoria de folosință secundară teren arabil.
* este strict interzisă incendierea vegetației ierboase fără acordul administratorului.
* să fie păstrați arborii solitari sau pâlcurile de arbori existenți și aliniamentele de arbori și arbuști de la marginea parcelelor:

(2) Pășunatul pe terenurile cu categoria de folosință - pajiște permanentă se realizează cu respectarea condițiilor prevăzute in planul de management vizând perioadele și valoarea de UVM admisă pe terioriul sitului conform MS 1.2.1.

(3) Se interzice pășunatul în perioada 1 Noiembrie – 1 Aprilie. Începând cu luna februarie se pot efectua lucrări de pregătire.

(3) Aratul, discuitul, scarificatul și supraînsămânțatul în păşuni şi fâneţe este strict interzis,

(4) Construirea de clădiri sau alte construcţii pe suprafața păşunilor şi fâneţelor se vor face numai cu aprobarea Administratului,

(5) Este interzisă drenarea și desecarea păşunilor şi fâneţelor

(6) Se interzice amplasarea fermelor și stânelor în jurul pârâului și se interzicerea deversărilor/depozitelor necontrolate de dejecții provenite din ferme și stâne în pajiști și pârâu

(7) Se interzice strict depozitarea (chiar și temporară) a îngrășămintelor, pesticidelor sau altor soluții chimice, dar și a materialului săditor/semințelor în afara limitelor terenurilor arabile

(8) Se interzice în totalitate incendierea miriștilor, a păşunilor, tufărişurilor şi a stufărişurilor pe tot parcursul anului şi pe toată suprafaţa sitului

(9) Se Interzice împădurirea suprafețelor de pajiște. Fac excepție de la această măsură restrictivă arborii izolați sau pâlcuri de arbori din specii autohtone. Selectarea locației acestor arbori izolați se face cu implicarea Administratorului pentru a fi amplasați în apropierea zonelor de hrănire a speciilor de răpitoarelor diurne. Pentru amplasarea arborilor izolați sau a pâlcurilor de arbori vor avea prioritate zonele arabile sau limita dintre pajiște și terenuri arabile și nu se vor amplasa stâne în apropierea lor.

(10) Pentru fiecare turmă şi/sau cireadă de animale numărul admis de câini se stabileşte în conformitate cu prevederile legale (Legea vânătorii și a protecției fondului cinegetic nr. 407/2006). Câinii însoţitori vor purta obligatoriu jujeu la gât şi vor prezenta carnet de vaccinare. Pentru tinerea sub control a situației câinilor fără stăpân, se va interveni pentru eliminarea acestora conform legislatiei în vigoare.

(11) **Este** interzis accesul animalelor domestice pe suprafaţa sitului în afara celor reglementate prin contractele de păşunat şi actele de învoire la păşunat.

**Gospodărirea şi exploatarea terenurile arabile**

**Art. 10.** Cultivarea terenurilor arabile se supune următoarelor reglementări:

(1) Se interzice aplicarea ingrășămintelor organice potrivit Codului de bune practici agricole pentru protecția apelor împotriva poluării cu nitrați din surse agricole confrom următorului calendar:

Ingrășăminte organice solide – teren arabil și pășuni – 1 noiembrie – 15 martie

Ingrășăminte organice lichide – teren arabil – culturi de toamna – 1 noiembrie – 1 martie

Ingrășăminte organice lichide – teren arabil – alte culturi – 1 octombrie – 15 martie

Ingrășăminte organice lichide – pășuni – 1 octombrie – 15 martie

Doza maximă de azot provenit din îngrășămintele organice care se aplică pe teren nu poate depăși 170 Kg/ha/an.

(2) Este strict interzisă utilizarea otrăvurilor pentru rozătoare pe terenurile agricole.

(3) Este strict interzisa folosirea la orice insecticide care conține una din următoarele substanțe active: **clothianidin, imidacloprid, thiamethoxam, acetamiprid și thiacloprid în practicile agricole pe toată suprafata sitului.**

**(4)** Este interzisă depozitarea substanțelor și compușilor, gunoiului de grajd, insecticide, pesticide, metale grele, organochlorines, hidrocarburi aromatice policiclice, izotopi radioactivi, la o apropiere mai mica de 200 de m de suprafața oricărei surse de apă de pe teritoriul sitului.

(5) Este interzisă construirea de clădiri sau alte construcții, fără aprobarea Administratului.

(6) Este interzisă taierea aliniamentele de arbori şi arbuşti de la marginea parcelelor.

(7) Se interzice în totalitate incendierea miriștilor, a păşunilor, tufărişurilor şi a stufărişurilor pe tot parcursul anului şi pe toată suprafaţa sitului.

(8) Se interzice distribuirea oricăror substanțe prin intermediul vehiculelor aeriene, conform Ordonanță de urgență 34/2012.

**Activităţi de silvicultură și vânătoare**

**Art. 11.**

(1) Nu se vor efectua niciun fel de tăieri a arborilor maturi în zona actuală a coloniei de vânturei de seară conform măsurii MS 1.3.1, pe o zonă tampon reprezentată de o bandă 80-100m de la drumul national pe ambele părți.

(2) Nu se vor permite activități umane în perimetrul coloniei coloniei de vânturei de seară conform măsurii MS 1.3.1, de exemplu pășunatul sau amplasarea de stupi de albine sau altele

(3) Nu se vor efectua niciun fel de lucrări și/sau tăieri în perioada 15 februarie-31 iulie în suprafețele împădurite

(4) După includerea prevederilor măsurii MS 1.3.1 în amenajamentul silvic se interzic acțiuni viitoare de plantări de specii alohtone

(5) Nu se vor efectua lucrări de toaletare a arborilor din aliniamente în perioada 1 Aprilie – 30 Iunie (conform MS 1.3.2)

(6) Se interzice tăierea arborilor din aliniamentul situat de-a lungul drumului județean 223; de asemenea, această măsură se impune și în cazul aliniamentului de plopi de pe marginea drumului județean 225 (la intrare în localitatea Stejaru), conform MS 1.3.2.

(7) Se va institui și respecta ca zonă de liniște pentru protecția vânatului perimetrul suprafeței de zonă umedă temporară situată la nord-vest de comuna Saraiu (conform măsurii MS 1.4.3). Activitățile de vânătoare sunt interzise în acest perimetru.

(8) Se interzice utilizarea muniției cu plumb pe suprafața ariei naturale protejate

**Alte activități**

**Art. 12.**

(1) Se interzice amplasarea fermele eoliene pe suprafața ariei naturale protejate sau situate la o distanță mai mică de 5 km de limita acesteia.

(2) Se interzice amplasarea fermelor fotovoltaice pe suprafața ariei naturale protejate sau situate la o distanță mai mica de 1,5 km de limita acesteia.

(3) Se restricționează pășunatul și alte activități umane în zonele cu ravene de loess și pereți rezultați în urma săpăturilor în perioada 1 Aprilie – 31 Iulie (conform măsurii MS 1.4.4)

(4) Se interzice săparea sau extragerea solului în aceste.

(5) Pe suprafața ariei naturale protejate se interzic sporturile și accesul cu vehicule motorizate din categoria enduro/off-road

**Construcţii**

**Art. 13.** Pe teritoriul sitului, în afara zonelor desemnate ca intravilan construibil, este interzisă realizarea de orice construcţii permanente, cu excepţia celor de utilitate publică, care vor deservi activităţile de cercetare sau de administrare şi gospodărire a sitului,

**Art. 14.** Realizarea de construcţii noi cu scop ştiinţific, adăposturi necesare administrării şi gospodăririi sitului este permisă numai cu avizul prealabil al Administratorului în condiţiile respectării legislaţiei în vigoare.

**Art. 15.** Construirea infrastructurii turistice sau realizarea oricăror altor investiţii în cadrul şi vecinătatea sitului trebuie adaptate specificului zonei şi încadrate în peisaj şi se vor face doar după efectuarea evaluării impactului asupra mediului, conform reglementărilor în vigoare, cu accent deosebit pe impactul acestora asupra habitatelor şi speciilor pentru care a fost înfiinţată situl. Documentaţiile se avizează de către Administrator.

**Art. 16.** Construirea de noi drumuri forestiere şi/sau agricole în cuprinsul sitului se va face numai cu avizul prealabil al Administratorului. Reamenajarea/reabilitarea drumurilor forestiere şi/sau agricole şi de scos-apropiat existente se va face cu avizul prealabil al Administratorului.

**Art. 17.** Elaborarea sau modificarea planurilor de urbanism pentru zonele din interiorul sitului se face pe baza documentaţiilor de mediu avizate de către Administrator.

**Art. 18.** Este interzisă înlocuirea stâlpilor din liniile de medie tensiune cu stâlpi ai căror izolatori suntpozitionați în sus față de consola de susținere.

**Art. 19.** Este interzisă blocarea cursurilor de apă în canalelor de irigare și drenare în interiorul sitului.

**Cercetare ştiinţifică**

**Art. 20.** Activitățile de cercetare științifică pe teritoriul ROSPA0101 Stepa Saraiu-Horea se desfășoară cu avizul Administratorului. La finalizarea cercetărilor, titularii temelor de cercetare pun la dispoziția Administratorului în termen de 30 de zile un raport de cercetare.

**Activități de vizitare și turism**

**Art. 21.**

(1) Pe teritoriul ariei naturale protejate ROSPA0101 Stepa Saraiu-Horea sunt permise activități turistice, de agrement, educaționale și științifice, desfășurate cu respectarea regulilor de vizitare incluse în prezentul regulament.

(2) Activitățile de vizitare vor fi monitorizate de către Administrator, care, în baza rezultatelor monitorizării, poate impune restricții sau poate face recomandări cu privire la desfășurarea unor activități turistice.

(3) Fotografierea sau filmarea în perimetrele special stabilite din ROSPA0101 Stepa Saraiu-Horea fără aprobarea Administratorului este interzisă. Deranjul faunei în scopul fotografierii este interzis.

(4) Administratorul are stabilit un sistem de tarife, cu avizul autorității publice centrale pentru protecția mediului, conform prevederilor legale în vigoare. Tarifele practicate sunt comunicate persoanelor interesate la cerere și sunt disponibile pe site-ul Administratorului.

**Capitolul 3. Sancțiuni**

**Art. 22.** Aplicarea prezentului Regulament se face de către Administrator și de către personalul instituțiilor cu abilități de control.

**Art. 23.** Încălcarea dispoziţiilor prezentului regulament atrage, după caz, răspunderea contravenţională, penală, materială sau civilă conform legislaţiei în vigoare.

**Art. 24.** Încălcarea prevederilor din prezentul regulament constituie contravenţie dacă faptele nu au fost săvârşite astfel încât potrivit legii penale, să constituie infracţiuni.

**Art. 25.** Indiferent de natura răspunderii, urmările prejudiciilor aduse mediului prin încălcarea prezentului regulament vor fi înlăturate de făptaş, indiferent de culpă, restabilind condiţiile anterioare producerii prejudiciului. Costurile pentru repararea prejudiciului vor fi suportate de autorul prejudiciului, în conformitate cu principiul „poluatorul plăteşte”.

**Art. 26.** Cuantumul amenzilor este cea stabilită prin legislaţia specifică privind protecţia mediului, respectiv privind regimul ariilor naturale protejate în vigoare.

**Art. 27.** (1) Încălcarea prevederilor legale, altele decât cele sancţionate în conformitate cu legislaţia specifică privind protecţia mediului, respectiv privind regimul ariilor naturale protejate, se sancţionează potrivit dispoziţiilor legale în vigoare, de către persoanele împuternicite prin alte acte normative specifice.

(2) Sancţiunile stabilite pentru încălcarea prezentului regulament se pot aplica atât persoanelor fizice cât şi persoanelor juridice

**Capitolul 4. Dispoziții finale**

**Art. 28.** Prezentul regulament intră în vigoare începând cu data publicării în Monitorul Oficial al României.

**Art. 29.** Prezentul Regulament poate fi modificat de către Administrator, conform prevederilor legale în vigoare.

**Art. 30.** Planurile şi programele, care pot avea efecte asupra mediului, şi asupra speciilor şi habitatelor din sit şi din vecinătatea acesteia vor fi supuse avizării de către Administrator.

**Art. 31.** După aprobarea planului de management și a regulamentului ariei naturale protejate, autoritățile administrației publice locale competente au obligația să actualizeze documentațiile de amenajare a teritoriului și documentațiile de urbanism, prin integrarea în cuprinsul acestor documentații a prevederilor referitoare la aria naturală protejată.

**Art. 32.** Pentru actualizarea documentațiilor de amenajare a teritoriului și a documentațiilor de urbanism existente, dar și pentru aprobarea unor documentații noi de acest fel, autoritățile administrației publice locale trebuie să se realizeze cu consultarea Administratorului și să obțină avizul Administratorului.

**Art. 33.** În vederea solicitării avizului, persoanele fizice și juridice transmit Administratorului documentația solicitată de legislația în vigoare.

**Art. 34.** Orice activitate sau lucrare susceptibilă să genereze un impact negativ asupra speciilor şi habitatelor din sit şi din vecinătatea acesteia va fi supusă avizării de către Administrator.

**Art. 35.** Personalul Administratorului, împuternicit cu legitimaţie de control, are dreptul de acces nelimitat pe terenurile din cuprinsul sitului, indiferent de tipul de proprietate.

**Art. 36.** Orice persoană fizică sau juridică are obligaţia de a furniza informaţiile şi datele solicitate de Administrator cu privire la problematica sitului, pentru a asigura gospodărirea eficientă a sitului.

**Art. 37.** Orice persoană fizică sau juridică are obligaţia de a asista personalul Administratorului în activitatea de verificare şi control şi a facilita controlul activităţilor ai căror titulari sunt, precum şi prelevarea de probe.

**Art. 38.** Orice persoană fizică sau juridică are obligaţia să se legitimeze la solicitarea expresă a personalului de inspecţie şi control al Administratorului.

**Art. 39.** Administratorul sitului are obligaţia de a alimenta bazele de date menţinute de autorităţile pentru protecţia mediului în vederea îmbunătăţirii sistemului suport de asistare a deciziilor în domeniul ariilor naturale protejate şi de raportare la instituţiile naţionale şi internaţionale.

**Art. 40.** Administratorul sitului are obligaţia să prezinte anual către autorităţile de protecţia mediului un raport corect şi complet privind starea sitului/ariei naturale protejate, modul de gestionare a eventualelor probleme apărute şi acţiunile întreprinse în baza planului de management, precum şi situaţia realizării obligaţiilor legale.

**Art. 41.** În cazul producerii de fenomene de forţă majoră (inundaţii, incendii, calamităţi, epizootii, focare de infecţii etc.) instituţiile abilitate intervin conform prevederilor legale, cu obligativitatea înştiinţării prealabile a Administratorului, care va participa activ la acţiunile de alertare şi mobilizare în vederea prevenirii şi eliminării efectelor unor asemenea evenimente.